Talous- ja sosiaalikomitean lausunto aiheesta "Ehdotus: Euroopan parlamentin ja neuvoston asetus yritystoiminnan rakennetilastoista annetun neuvoston asetuksen (EY, Euratom) N:o 58/97 muuttamiseksi"



Virallinen lehti nro C 260 , 17/09/2001 s. 0054 - 0056



Talous- ja sosiaalikomitean lausunto aiheesta "Ehdotus: Euroopan parlamentin ja neuvoston asetus yritystoiminnan rakennetilastoista annetun neuvoston asetuksen (EY, Euratom) N:o 58/97 muuttamiseksi" (2001/C 260/10) Neuvosto päätti 21. helmikuuta 2001 Euroopan yhteisön perustamissopimuksen 262 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "talous- ja rahaliitto, taloudellinen ja sosiaalinen yhteenkuuluvuus" -jaosto antoi lausuntonsa 26. kesäkuuta 2001. Esittelijä oli José Bento Gonçalves. Talous- ja sosiaalikomitea hyväksyi 11. ja 12. heinäkuuta 2001 pitämässään 383. täysistunnossa (heinäkuun 11. päivän kokouksessa) seuraavan lausunnon äänin 112 puolesta, ei yhtään vastaan 5:n pidättyessä äänestämästä. 1. Johdanto 1.1. Lausunnossa otetaan kantaa ainoastaan jäljempänä kohdassa 2 (Ehdotuksen pääsisältö) mainittuihin, asetukseen (EY, Euratom) N:o 58/97 ehdotettuihin muutoksiin, koska komitea on jo antanut kyseisestä asetuksesta lausuntoja(1). 1.1.1. Asetus on tärkein sääntelykehys yritysten rakennetta, toimintaa, kilpailukykyä ja tuloksia koskevien yhteisön tilastotietojen keräämiselle ja tuottamiselle sekä näiden tilastojen toimittamiselle ja arvioimiselle. 1.2. Yhtenäismarkkinoiden kehitys, niiden kilpailukyvyn ja dynaamisuuden arviointi sekä Euroopan unionin muodostaman talousalueen vertaaminen maailman muihin suuriin talousalueisiin edellyttävät rahoituspalveluiden yhtenäismarkkinoiden jatkuvaa seurantaa sekä luottolaitoksia, eläkerahastoja ja muita rahoituspalveluita koskevien taloustilastojen täydentämistä. 1.3. Ympäristölainsäädännön noudattamisesta aiheutuvia kustannuksia on arvioitava, koska näin parannetaan ympäristölainsäädännön suunnittelua ja täytäntöönpanoa. 1.3.1. Ympäristömenoista annettavien yhdenmukaisten ja kattavien tietojen avulla voidaan parantaa toimintaperiaatteiden suunnittelua sekä lisätä ympäristönsuojelua ja jopa supistaa samalla kustannuksia. 1.4. Edellä mainittujen tietojen keruu ja käsittely on suositeltavaa, koska asetus kattaa nyt muun rahoitusvälityksen ja rahoitusta palvelevan toiminnan. 2. Neuvoston ehdotuksen pääsisältö 2.1. Nyt ehdotetun asetuksen (EY, Euratom) N:o 58/97 tarkoituksena on täydentää yritystoiminnan rakennetilastoista annettua asetusta kahdella alakohtaisella liitteellä: - Liite 6 - Luottolaitokset - Liite 7 - Eläkerahastot - Lisäksi yhteinen moduuli (liite 1) ulotetaan kattamaan seuraavat, vielä puuttuvat toimialat: - muu rahoitusvälitys - eläkerahastot - rahoitusta palveleva toiminta. - Yritystoiminnan rakennetilastoista annetun asetuksen liitteeseen 2 (Teollisuus) lisätään kaksi uutta ympäristömuuttujaa. 3. Yleistä 3.1. On laadittava laadukkaita tilastoja, jotka täyttävät ehdottomasti seuraavat seitsemän kriteeriä: asianmukaisuus, täsmällisyys, ajankohtaisuus, vertailtavuus, tiiviys, kokonaisvaltaisuus ja luotettavuus. Näin poliittiset vallanpitäjät voivat kaikilla tasoilla suunnitella ja hyväksyä asianmukaisia toimintaperiaatteita, ja työnantaja- ja työntekijäjärjestöt sekä organisaatiot voivat kehittää toimintaansa näiden politiikkojen pohjalta. On kuitenkin varmistettava, ettei kyseisestä tavoitteesta aiheudu yrityksille ylimääräisiä hallinnollisia ja/tai rahoituksellisia rasitteita. 3.1.1. Seuraavaksi luetellaan joukko tavoitteita, joiden osalta ei ole asianmukaisia toimintaperiaatteita, joilla poistettaisiin esteet tavoitteiden saavuttamista haittaavan kehityksen tieltä: - valuuttojen integroiminen (yhtenäisvaluutta) - yhtenäismarkkinoiden toimivuus ja toiminnan tehokkuuden arviointi, luottolaitosten, eläkerahastojen, rahoitusvälitystoiminnan ja sen oheistoiminnan lisääntyvä merkitys - kansainvälisen kaupan, siis myös rahoituspalveluiden, vapautuminen sääntelystä - esim. kilpailu-, sosiaali-, ympäristö- ja yrityspolitiikka - valtakunnallisten ja alueellisten tilastojen laatiminen - luottolaitosten toiminnan vakauden valvonta - laajentumassa oleva eläkerahastotoiminta. 3.2. Globalisaatio 3.2.1. Koska markkinat maailmanlaajuistuvat kaikkialla, EU:n on arvioitava tilastoin myös maailman suurten talousalueiden kehitystä ja toimintaa. EU:n tilastojärjestelmän on palveltava tätä tavoitetta. 3.3. Luottamuksellisuus 3.3.1. On ehdottomasti taattava kerättyjen tietojen luottamuksellisuus ja noudatettava yhteisössä jo annettuja säännöksiä. 3.4. Ajantasaistaminen 3.4.1. Tilastojen ajantasaistamisen on oltava tärkein tavoite, minkä vuoksi tiedot on kerättävä, käsiteltävä ja julkaistava ajallaan. 3.5. Tietojen saatavuus 3.5.1. Käsiteltyjen tietojen on oltava yleisön saatavilla kohtuullisessa ajassa, sillä muutoin ne menettävät kiinnostavuutensa. 3.6. Ammatillinen koulutus 3.6.1. Tilastoihin on sisällytettävä otsake, josta käyvät ilmi ammatillisesta täydennyskoulutuksesta aiheutuneet menot. 3.7. Pienet ja keskisuuret yritykset (pk-yritykset) 3.7.1. Viidentoista jäsenvaltion muodostaman EU:n pieniä ja keskisuuria yrityksiä kuvaavat luvut ovat hämmästyttäviä(2). Pk-yritykset ovat ensisijaisia työpaikkojen luojia, ja ne käyttävät runsaasti jäsenvaltioiden maa-alaa, etenkin maiden sisäosissa. - Yritysten lukumäärä: 19,37 miljoonaa pk-yritystä - Työntekijöiden lukumäärä: 75,55 miljoonaa. (Lukuihin eivät sisälly maatalouden pk-yritykset). 3.7.2. Mielestämme tämän unionia kuvaavan tosiseikan vuoksi on perusteltua korostaa pk-yrityksiä koskevien tietojen käsittelyyn varattua erityismoduulia. Siihen olisi koottava sellaisia tietoja kuin uusien ja toimivien yritysten lukumäärä ja tyyppi, koska ne ovat elinkeinoelämän toimintaympäristön kannalta erittäin tärkeitä tietoja. Uuden tiedon keräämisestä ei kuitenkaan saa koitua pienille eikä keskisuurille yrityksille velvoitteita tai muodollisuuksia. 3.7.2.1. Tietojen keräämisestä ja käsittelystä ei saa aiheutua niistä saatavaan hyötyyn nähden kohtuuttomia kustannuksia. 3.7.3. Maatalouden pk-yrityksillä on tärkeä tehtävä ympäristötilastoissa. 4. Erityistä 4.1. Ehdotetun asetuksen 1 artikla 4.1.1. Lisätään asetuksen (EY, Euratom) N:o 58/97 nykyiseen 5 artiklaan seuraavat luetelmakohdat: - liitteessä 6 määritelty luottolaitosten rakennetilastojen yksityiskohtainen moduuli - liitteessä 7 määritelty eläkerahastojen rakennetilastojen yksityiskohtainen moduuli - liitteet 6 ja 7. 4.2. Ehdotetun asetuksen 2 artikla 4.2.1. Muutetaan asetuksen (EY, Euratom) N:o 58/97 liitettä 1 siten, että sen 5 jaksoon lisätään maininta ensimmäisestä viitevuodesta, jolta jakson kattamista toiminnoista laaditaan tilastot. 4.2.2. Muutetaan 8 jakson sanamuotoa siten, että määritellään määräajat, joihin mennessä jäsenvaltioiden on toimitettava tiedot. 4.2.3. Pääluokassa J tarkoitettu rahoitustoiminta sisällytetään asetuksen (EY, Euratom) N:o 58/97 liitteen 1 nykyiseen 9 jaksoon NACE:n nelinumerotasolle. 4.2.4. Muutetaan 10 jakson 1 kohdan ensimmäinen virke siten, että jäsenvaltiot velvoitetaan toimittamaan komissiolle selvitys tilastoyksiköitä koskevien tietojen määrittelystä, rakenteesta ja saatavuudesta. 4.3. Ehdotetun asetuksen 3 artikla 4.3.1. Artiklalla mukautetaan asetusta erinäisin muutoksin: - liitteeseen 2 sisältyvän 4 jakson 3 kohta - liitteeseen 2 sisältyvän 4 jakson 4 kohta - saasteenvalvontalaitteita koskevia muutoksia ja lisäyksiä - ympäristönsuojelumenot ym. samantapaiset kustannukset - yritystoiminnan rakennetilastoista annetun asetuksen (EY, Euratom) N:o 58/97 liitteeseen 2 sisällytettävät muuttujat, joilla kuvataan juoksevien ympäristönsuojelumenojen määrää ja investointeja yhdennettyyn teknologiaan. 4.3.2. Kyseisen liitteen 7 jaksoon lisätään tietojen jaottelu seuraaviin ympäristöalan osa-alueisiin: - ilman laadun ja ilmaston suojelu - jätevesihuolto - jätehuolto ja muu ympäristönsuojelu. 4.3.3. Muuhun ympäristönsuojeluun todetaan sisältyvän nimenomaisesti seuraavat osa-alueet: - maaperän suojelu - pohjavesien suojelu - melun ja tärinän torjunta - biologisen monimuotoisuuden ja maiseman suojelu, säteily, tutkimus ja kehittäminen - yleinen ympäristöhallinto ja yksittäiset menot. 5. Päätelmät 5.1. Komitea kannattaa ehdotusta Euroopan parlamentin ja neuvoston asetukseksi yritystoiminnan rakennetilastoista annetun asetuksen (EY, Euratom) N:o 58/97 muuttamista siten, että siihen lisätään kaksi alakohtaista liitettä, joista toinen koskee luottolaitoksia ja toinen eläkerahastoja. Myös liitteeseen 1 (muu rahoitusvälitys ja rahoitusta palveleva toiminta) tehdään muutoksia ja liitteeseen 2 (teollisuus) lisätään kaksi ympäristömuuttujaa. 5.2. Komitea korostaa lisäksi tietojen keräämistä ympäristönsuojelumenoja koskevasta yleisarvioinnista laadittavia tilastoja varten. Bryssel 11. heinäkuuta 2001. Talous- ja sosiaalikomitean puheenjohtaja Göke Frerichs (1) EYVL C 236, 11.9.1995, s. 61; EYVL C 95, 30.3.1998, s. 43. (2) Ks. komitean lausunto aiheesta "Pk-yritykset ja käsiteollisuus Euroopassa" EYVL C 221, 7.8.2001.